નોસ્ત્રાડેમસનું જીવન અનેક તકલીફોથી ભરેલું હતું, અભ્યાસ છોડ્યા બાદ તેમણે યુરોપની સફર એકલેહાથે ખેડેલી. પોતાના તકલીફના સમયમાં તેઓએ રસોઈની જાણકારી આપતું પુસ્તક પણ લખ્યું હતું અને તેના દ્વારા આવક રળી હતી. તેઓ પોતે જીવનના અંતિમ દિવસોમાં આર્થરાઈટીસ અને હ્રદયની બિમારીઓથી પીડાતા હતા, આખી દુનિયાના ભવિષ્યને જોઈ લેનાર ભવિષ્યવેત્તા પોતાના મૃત્યુને પણ જાણતો હતો. તે મૃત્યુને ભેટ્યા તેના થોડા દિવસ પહેલા તેમણે તેમના અંતિમ દિવસની આગાહી કરી દીધી હતી. નોસ્ત્રાડેમસ ગુઢ વિદ્યાનો ઉપાસક હતો તેઓ જાણતા હતા કે તેમણે કુદરતના આયોજન વિરુદ્ધ જઈને ઘણું જાણવાની કોશિશ કરી છે. અનેક આશ્ચર્યો વચ્ચે એ પણ ઉલ્લેખ મળે છે કે નોસ્ત્રાડેમસને જાણ હતી અને દ્રઢ માન્યતા હતી કે તે મર્યા બાદ નરકમાં જ જશે. નોસ્ત્રાડેમસ પોતે પણ આ વાતનો ઉલ્લેખ બીજા સાથે કરી ચુક્યા હતા. પોતે ભવિષ્ય જાણી લેવાનું દુઃખ અને સુખ બંને ભોગવી ચુક્યા હતા પણ તેમના જીવનના અંતિમ દિવસો ખુબ યાતનામય હતા.